Jehan de Verranges, clerc licencié en lois et en décrex, conseiller Monseigneur le Duc de Bourgongne, gouverneur de la chancellerie de son Duchié, au maieur de Diion, son lieutenant ou au premier de noz sergens sur ce requis, salut. Savoir faisons que, l’an de grace mil trois cent quatre vingt et treze, le lundi avant le dymenche des Bordes, vindrent et se comparurent en jugement à Diion par devant nous: Huguenin de Mortereul, serviteur et garde du mengier de madame la Duchesse de Bourgongne d’une part, et Guienot de Marendeul, procureur et pour nom de procureur des religieux abbey, et couvent du monastère de saint Estienne de Diion d’autre part. Par le quel procureur, pour nom que dit est, fust dit et proposey, à lencontre dudit Huguenin: que puis ung an entay et de novvel, ycelly Huguenin sestoit fait garder, par vertu dung certain mandement contenant garde, trait et impetre pour lui, de la court de ladicte chancellerie, par Jehan Domino, sergent du maieur de Diion, executeur dicelli mandement, en une maison ensamble le fons, mex et appertenances dicelle, essise à Diion en rue Chaulde, empres la maison de feu Huguenin le Peleteret de Vonges d’une part et la maison de feu Girart le Bobiney d’autre part. Et que ladicte maison, fons, mex et appartenances dicelle estoit chargié et censable esdiz religieux de la somme de deux frans dor du coing du Roy Nostre Seigneur de annuel et perpetuel rente ou cense, et que yceulx religieux, avant l’exploit fait par ledit Jehan Domino pour deffaut de paie du dit annel rente, aurent recourruz à ladicte maison, fons, mex et appartenances dicelle comme faire le pourrent et démeut; et en oultre que pour ce que la dicte maison venoit et cheoit en ruine et désolacion; et affin que leur dicte cense leur fust et peust estre saulvé, ycilz religieux avoient mis et missionne en la réparacion et sustentacion novesse à ycelle maison la somme de trente frans dor. Et pour ce disoit et maintenoit ledit procureur pour nom que dit est, que aladicte garde et à lexploit dicelle, fait par ledit sergent, ycil Huguenin estoit tenuz et devoit cesser et desister, et ledit empeschement et main mise en ycelle par ycelly sergent, laissié et soffrir oster et lever par nous, pour yceulz religieux et à leur proffit, en les laissant joir et user paisiblement dicelle maison, fons, mex et appartenances dicelle, jusques à entenière paie et satisfaccion de tout ce qui leur estoit deu des arraiges desdiz deux frans et aussi desdiz trente frans mis en la réparation dicelle. Et pour ledit Huguenin fut dit et proposey que, à bonne et juste cause, il sestoit fait garder en ladicte maison, fons et mex et appertenances dicelle, quar ladicte maison, fons, mes et appertenances dicelle lui estoit obligié de une queuhe de vin de rente ou cense, dont il lui estoit deu d’arraige certenne et grant quantitey dudit vin. Et après ces chouses et plusieurs autres dictes et alleguées par ycelle partie et aussi par ce qui fut dit et maintenu par ledit procureur, ladicte maison, fons, mex et appertenances dicelle, estre et avoir esté premièrement obligié et ypothequée aux diz religieux pour lesdiz deux frans de rente ou cense, que audit Huguenin pour la dicte quehue de vin, quil disoit avoir sur la dicte maison, et aussi pour ce que ledit Huguenin avoit plusieurs autres assignahe pour ladicte queuhe de vin, laquelle chouse fut cogneue par ledit Huguenin, fut voulu et consentiz par ycelli Huguenin, ladite main et empeschement mis en ladicte maison, fons, mex et appertenances dicelle, par ledit sergent, par vertu de la dicte garde, estre levée et ostée, et que yceulx religieux auront, praignent, et lievent, sur la dicte maison, fons, mex, appertenances, proffiz et revenues dicelle, et par prioritey, lesdiz deux frans de rente et les arraiges deuz diceulz ensamble, la mission faicte pour yceulx religieux pour la réparacion et sustentation nécessaire dicelle maison telle comme elle sera tauxée et adiusée par ouvriers qui ont et auront sur ce cognoissance. Et par ledit procureur, pour nom que dit est, et a esté voulu et consentu que les arraiges des dix deux frans paiez et aussi les dictes missions pour le regart que dessus aux diz religieux, que ycelle Huguenin lievve et joisse, sur ladicte maison, fons, mex et appartenances dicelle, du surplus pour le paiement et solucion de la dicte quehue de vin et de ce que lui est deu pour les arraiges dicelle. Et pour ce, nous du consentement que dessus, ladite main et empeschement mise en ladicte maison, fons, mex et appartenances dicelle, par ledit sergent par vertu de la dicte garde, avons levée et ostée, et par ces présentes levons et ostons pour et au profit desdiz religieux. A vous mandons et à chacun de vous pour soy, que vous, ladicte maison et empeschement aiez et tenes pour levée et ostée, et dicelle maison, fons, mex et appertenances dicelle faites et souffrez joir yceulx religieux et des proffiz, louaiges et emolumentz dicelle, pour la paie et satisfaccion desdiz deux frans et de la dicte mission pour eux faite pour la réparacion dicelle maison selon ce que dessus est dit et un ait facilté. Donné l’an et le lundi dessus diz.